b'\n_START_ARTICLE_\nMetod Turn\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nRodil se je v Budini pri Ptuju. Na ljubljanski TEOF je \xc5\xa1tudiral teologijo in bil 1934 posve\xc4\x8den v duhovnika. Leta 1942 je doktoriral in bil do 1945 vzgojitelj cistercijanov v Sti\xc4\x8dni in Ljubljani, nato pa do 1956 profesor v Trstu in Gorici. Potem je \xc5\xbeivel v Rebrci (nem. Rechberg) na Koro\xc5\xa1kem, u\xc4\x8dil sloven\xc5\xa1\xc4\x8dino in zgodovino v Tinjah ter sodeloval pri slovenskih radijskih oddajah v Celovcu. Zbiral je gradivo o ljudskih obi\xc4\x8dajih ob godovih in praznikih. Kot pisec in sourednik je sodeloval pri verskem revialnem tisku (Kraljestvo bo\xc5\xbeje in Bo\xc5\xbeji vrelci) in prevajanju Rimskega misala (1944, 1965). Rad in veliko je pisal o koro\xc5\xa1kih ljudeh, zgodovini in naravnih lepotah, obi\xc4\x8dajih, legendah in o koro\xc5\xa1kih bo\xc5\xbejih poteh.\n_START_SECTION_\nDelo\n_START_PARAGRAPH_\nProza_NEWLINE_Njegove povesti in \xc4\x8drtice so romanti\xc4\x8dne in polne idilike, osebe pa shematizirane in \xc4\x8drno-bele. Kot prva knjiga Slom\xc5\xa1kove zalo\xc5\xbebe v Celovcu je 1965 iz\xc5\xa1la zgodovinska "vi\xc5\xa1arska povest" Bo\xc5\xbeja planina, sprva pa je izhajala v celov\xc5\xa1ki reviji Vera in dom. V njej je o\xc5\xbeivil legendo o nastanku romarske poti na Sv. Vi\xc5\xa1arje. 1965 je v Gorici iz\xc5\xa1el zgodovinski roman Stoji na rebri grad, 1969 v Gorici pa roman Na Vi\xc5\xa1arjah zvoni, ki je \xc5\xbee njegova druga knjiga o znameniti bo\xc5\xbeji poti. Zgodovinska povest\xc4\x8crni Hanej je izhajala 1971 v Dru\xc5\xbeini in dom._NEWLINE_Kratke pripovedi Cvetje pod kri\xc5\xbeem, O\xc4\x8dnice izpod Triglava in Korotan v kr\xc4\x8dih je v Trstu 1951 izdal v knjigi Z rodne zemlje. 1955 je v Trstu objavil roman In hrumela je Drava, ki se dogaja na \xc5\xa0tajerskem. Ka\xc5\xbee nem\xc5\xa1ko zasedbo slovenske de\xc5\xbeele in trpljenje slovenskega naroda pod tujo oblastjo. Napisal je \xc5\xa1e vojni roman Med koro\xc5\xa1kimi brati in mnogo novel, npr. Bo\xc5\xbeja pot za sina, Vanca s klanca, Cesta za morjem, Pot za Dravo._NEWLINE_Med verskimi in nabo\xc5\xbenimi knjigami so najpomembnej\xc5\xa1e Leto bo\xc5\xbejih skrivnosti iz 1938, doktorska disertacija Krst v prvi cerkvi (1942), prevod Rimskega misala (1957), Veliki teden \xe2\x80\x93 sveti teden (1957) in S krstom v Kristusovo Cerkev (1969). S prevodi in misali je vernikom pribli\xc5\xbeal bogoslu\xc5\xbeje in temeljito razlo\xc5\xbeil cerkveno leto._NEWLINE_Med narodopisno delo spadajo Pod vernim krovom, kjer so v \xc5\xa1tirih knjigah zbrani narodni obi\xc4\x8daji skozi vse leto, Od morja do Triglava in narodopisna \xc5\xa1tudija Bene\xc5\xa1ke Slovenije in Rezije Rod za mejo iz 1954, ki jo je objavil pod psevdonimom Hektor \xc5\xa0pekonja. Pisal je tudi pod imeni Danilo Dobrila, Tine Topolovec, Bla\xc5\xbe Zaplaznik in Konrad Zelenko. Prizadeval si je za utrjevanje narodne zavesti, zadnja leta pa je znanstvena dela pisal tudi v italijan\xc5\xa1\xc4\x8dini in nem\xc5\xa1\xc4\x8dini._NEWLINE_Dramatika_NEWLINE_Sprva je pisal dramska dela, v katerih posega v dobo samostojne slovenske kne\xc5\xbeevine in v \xc4\x8das pokristjanjevanja Slovanov. V Trstu je 1948 izdal dramo v petih dejanjih Dr\xc5\xbeava med gorami. Dogaja se v osmem stoletju, ko so Slovenci izgubili politi\xc4\x8dno svobodo. Glavni temi drame sta pokristjanjevanje Slovencev in izguba politi\xc4\x8dne neodvisnosti. V Celovcu je 1959 izdal dramo v petih dejanjih Kralj Samo in na\xc5\xa1 prvi vek. V uvodu zapi\xc5\xa1e, da sku\xc5\xa1a podo\xc5\xbeiveti \xc4\x8dase iz 623\xe2\x80\x93631. V Zvezdi na\xc5\xa1ega neba, monumentalni drami o svetih bratih Cirilu in Metodu, nastopa kar 81 oseb. Dodan je strokovni zapis o rasti in zrelosti solunskih bratov pred odhodom k Slovanom. V Celovcu je 1968 napisal \xc5\xa1e Krst karantanskih knezov, kjer se vrne k slovenski zgodovini v leto 747. Dramo v treh dejanjih Popotni kri\xc5\xbe (1936) je napisal za 800-letnico ustanovitve cistercijanskega samostana v Sti\xc4\x8dni._NEWLINE_Publicistika_NEWLINE_V Sti\xc4\x8dni, Ljubljani in Trstu je snoval in urejal \xc4\x8dasopise (Kraljestvo bo\xc5\xbeje 1935\xe2\x80\x931939, Bo\xc5\xbeji vrelci 1936\xe2\x80\x931941), knji\xc5\xbeno zbirko \xc5\xbdivimo s cerkvijo 1938\xe2\x80\x931940 in vodil zalo\xc5\xbebo In\xc5\xa1tituta za slovensko narodopisje (1946\xe2\x80\x931954), kjer je objavil 5 knjig. Vodil je tudi zalo\xc5\xbebo Setev v Trstu (1950\xe2\x80\x931959), od 1964 pa je ustanovil in vodil tudi Slom\xc5\xa1kovo zalo\xc5\xbebo v Celovcu.'